《成都遨乐诗二十一首·乾元节》
宋代·田况

感帝开鸿绪，薰风正阜生。
亿年逢景运，万国赞丕平。
瑞蔼承龙阙，晨曦启凤城。
胪宾趋陛墄，乐舞备韶英。
译道来珍贡，酺欢洽颂声。
曼龄均庆祝，闿泽慰群情。
地有扪参远，人怀就日诚。
顾将民共乐，聊以报皇明。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。